<h2><span style="font-size: small;">СКОПЈЕ, 29 септември 2011 – Центарот за граѓански комуникации денеска ги објави резултатите од редовниот мониторинг на јавните набавки во земјава за периодот од јануари до јуни 2011 година. Истовремено, Центарот го објави и т.н. индекс на рационалност во трошењето јавни пари, како целосно нов инструмент кој ги споредува цените по кои различни државни институции купуваат исти производи и услуги.</span></h2>
<p><span style="font-size: small; ">При мониторингот на јавните набавки во првото полугодие од 2011 година ( <a href="../images/stories/9__.pdf" target="_blank">прв (.pdf)</a> и <a href="../images/stories/10__.pdf">втор дел (.pdf)</a> ), меѓу другите, констатирани се следниве клучни забелешки:</span></p>
<ul>
<li><span style="font-size: small;">Се заострува проблемот со поништувањето на постапките за јавни набавки;</span></li>
<li><span style="font-size: small;">Критериумите за квалификување на фирмите за учество на тендерите се злоупотребуваат за ограничување на конкуренцијата;</span></li>
</ul>
<ul>
<li><span style="font-size: small;">Двојно е зголемена вредноста на договорите склучени без објавување оглас која во вториот квартал од 2011 година изнесува 12,3 мил. евра;</span></li>
<li><span style="font-size: small;">Отсуствува прецизно дефинирање на елементот „квалитет“ во изборот на најповолна понуда на тендерите со што остава простор за субјективно доделување на бодови;</span></li>
<li><span style="font-size: small;">Намален е уделот на усвоени жалби од страна на Државната комисија за жалби по јавни набавки.</span></li>
</ul>
<p><span style="font-size: small;">Врз основа на овие наоди се изработени и препораки за преземање мерки за надминување на детектираните слабости.</span></p>
<p><span style="font-size: small;">Истражувањето спроведено меѓу 345 фирми за нивното искуство од учеството на постапките за јавни набавки покажува дека главни проблеми со кои се соочуваат се: нејасно изработена тендерска документација и техничка спецификација, лошо избрани критериуми за доделување на договорите за јавни набавки и проблеми во наплата на побарувањата од државните институции.<br /><br />Кај <a href="../images/stories/2___.pdf">индексот на рационалност (.pdf)</a> се споредени цените, односно вредноста по кои различни институции од областа на здравството набавуваат ист вид производи (системи за инфузија, системи за трансфузија, платнени фластери, шприцови, вата и завои). Разликите меѓу највисоката и најниската цена кои се движат од 22% до 440% укажуваат дека државните институции мораат порационално да ги трошат јавните пари преку подетално истражување на пазарот пред да ги објавуваат тендерите, меѓусебна размена на повеќе информации и избор на соодветни постапки за јавни набавки што ќе го овозможат тоа.</span></p>