<p>СКОПЈЕ, 10 декември 2015 година – Центарот за граѓански комуникации денеска ги објави резултатите од мониторингот на постапките за јавни набавки во Македонија кој го опфаќа првото полугодие од 2015 година. Некои од клучните наоди од <strong>мониторингот на постапките за јавни набавки</strong> се:</p>
<ul>
<li>Ниското      ниво на конкуренција, со што се доведува во прашање ефективноста во      трошењето на јавните пари, останува обележје на тендерите и во првата      половина од 2015 година. Советот за јавни набавки, основан за да ја      зголеми конкуренцијата, досега не даде резултати. </li>
<li>До Советот      за јавни набавки во првото полугодие од годинава се доставени 10.362      барања за согласност, што ги чинело институциите дури 74,3 милиони денари      односно 1,2 милиони евра. </li>
<li>Воведената контрола ги дисциплинираше институциите и ги принуди да      го намалат користењето на нетранспарентната постапка со преговарање без      претходно објавување на оглас. Во првото полугодие од 2015 година      вредноста на овие договори изнесува околу 11,5 милиони евра и е за 61,4%      помала од истиот период лани. </li>
</ul>
<ul>
<li>Во првото полугодие од 2015 година поништени се 18,5% од огласените тендери. Со ова е забележан благ пад на бројот на поништувања на тендерите во однос на претходните периоди. </li>
<li>Во првото полугодие од годинава фирмите доставиле најмал број на жалби во изминатите неколку години. Вкупно до Државна комисија за жалби по јавни набавки (ДКЖЈН) се доставени 252 жалби што е за дури 23,6% помалку од истиот период лани. Повеќе од половина од жалбите се доставени од фирми кои ги оспоруваат донесените одлуки за избор на најповолна понуда во тендерите. Извештајот од мониторингот е достапен <a href="images/stories/25m.pdf">овде</a>. За повеќе информации, ве молиме, контактирајте го Центарот за граѓански комуникации на (02) 3213-513 или на <a href="mailto:center@ccc.org.mk">center@ccc.org.mk</a>. </li>
</ul>
<p>Проектот на УСАИД за граѓанско општество е спроведуван од Фондацијата Отворено општество – Македонија во партнерство со: Центар за граѓански комуникации; Младински образовен форум; Реактор – Истражување во акција и Форум – Центар за стратегиски истражувања и документација.</p>
