<p>СКОПЈЕ, 10 март 2011 – Центарот за граѓански комуникации денеска го објави осмиот редовен квартален извештај за резултатите од мониторингот на јавните набавки за периодот од октомври до декември 2010 година. Истовремено, Центарот го објави и  т.н. индекс на рационалност во трошењето јавни пари, како целосно нов инструмент кој треба да им помогне на државните институции да постигнуваат пониски цени при јавните набавки и подомаќински да ги трошат јавните пари. <br /><br /> При <a href="../images/stories/8_kvartalen_izvestaj_za_javni_nabavki.pdf" target="_blank">мониторингот на јавните набавки (.pdf)</a> во последното тримесечје од 2010 година се констатирани следниве клучни забелешки:<br /><br /></p>
<ul>
<li> Критериумите за квалификација на фирмите за учество на тендерите ја ограничуваат конкуренцијата и фаворизираат одредени понудувачи.</li>
<li> Продолжува трендот на мала конкуренција во значаен дел од тендерите.</li>
<li> Се користат несоодветни елементи за оценка на понудите.</li>
<li> Тендерските спецификации во некои случаи можат да фаворизираат одредени понудувачи.</li>
<li> Расте вредноста на непосредните спогодби без објавување на оглас.</li>
<li> Расте транспарентноста на институциите.</li>
<li> Доминантен дел од институциите го почитуваат законскиот рок за донесување одлука за избор на најповолна понуда.</li>
<li> Институциите и натаму не доставуваат до фирмите детални известувања за донесените одлуки за избор.</li>
<li> Се намалуваат барањата за плаќање надомест за подигнување на тендерска документација.</li>
<li> Расте бројот на уважените жалби на фирмите од страна на Државната комисија за жалби по јавни набавки.</li>
</ul>
<p><br />Врз основа на овие наоди се изработени и препораки за преземање мерки за надминување на детектираните слабости.<br /><br />Кај <a href="../images/stories/indeks_na_racionalnost_1.pdf">индексот на рационалност(.pdf)</a> се споредени цените, односно вредноста по кои различни институции набавуваат ист вид производи или услуги (зимско одржување на улици и патишта, индустриска сол, масло за греење, новогодишно украсување и хартија за фотокопирање). Значајните разлики во цените и во условите под кои државните институции ги набавуваат производите и услугите, укажуваат дека државните институции мораат посериозно да настојуваат да ги трошат јавните пари порационално, подетално да го истражуваат пазарот пред да ги објавуваат тендерите, да разменуваат повеќе информации меѓу себе и да избираат пристап при набавките што ќе гарантира подомаќинско трошење на јавните пари.</p>